Anno Domini millesimo quadringentesimo decimo septimo, die quarta decima mensis septembris, statuta sunt haec apud Cistercium in Cisterciensis Ordinis Capitulo generali. 1.  Abbatibus de Bella valle et de Theoloco concedit Capitulum generale quod possint dispensare de sententiis excommunicationum, quas incurrerunt vel meruerunt abbates et abbatissae Ordinis cum suis conventibus vel personis conventuum eorumdem pro non solutione subsidii per generale Capitulum ultimo impositi, ita tamen quod non possint dare vel prolongare terminum cuicumque post instans festum Natalis Domini. 2.  Committitur domino Morimundi reformatio per generale Capitulum omnium et singulorum monasteriorum utriusque sexus et cuiuscumque generationis fuerint, existentium in regnis Castellae, Arragoniae, Portugalliae et Navarrae, necnon in civitatibus Fuxi, Armeynacensis, Provinciae, et generaliter in tota lingua occitana, secundum formam advisandam per dominum Cistercii et alios patres secum in generali Concilio existentes, cum plenaria ipsius Ordinis potestate. 3.  Ad supplicationem abbatis et conventus monasterii de Caritate conceditur per generale Capitulum, ut non obstante apostasia quam incurrerunt fratres Iacobus de Novavilla et Ioannes de Fretigneyo, monachi dicti monasterii, per spatium quatuor mensium vel circa damnabiliter evagando, super quo poenitentiam egerunt condignam, de cetero possint ad omnes actus Ordinis legitimos promoveri, etiam si abbatialem includant honorem. 4.  Ad idem conceditur pro fratre Berthrando monacho dicti monasterii, qui apostatavit per triennium vel quasi, habitu regulari dimisso, immiscendo se divinis, citra tamen abbatiatum. 5.  Quia in generali Capitulo anno proximo praeterito celebrato ordinatum erat quod de singulis provinciis venirent ad Concilium generale, quod Constantiae celebratur, duo abbates expensis aliorum, de provinciis vero Cantuariensi et Eboracensi nullus abbas iuxta ordinationem praedictam ad dictum Concilium accessit ; quapropter dominus Cistercii nomine dictarum provinciarum fratrem Guillelmum Sulbini monachum de Wulburne, s. th. pr. auctoritate Capituli memorati retinuit. Ideo committitur abbatibus de Vardon, de Cumba, de Reyvalle et de Salleya coniunctim et divisim ad compellendum omnes et singulos abbates Ordinis de provinciis praedictis, ad satisfaciendum praefato fratri Guillelmo pro expensis quas facit et faciet in praefato Concilio generali, per censuram Ordinis, auctoritate Capituli generalis. 6.  Domino abbati de Firmitate conceditur per Capitulum generale visceribus pietatis commotum, quatinus defalcentur sibi 40 librae de summa centum florenorum ratione subsidii Constantiae impositorum, sententiam excommunicationis, si quae foret, de non solvendo usque ad futurum Capitulum favorabiliter relaxans. 7.  Commissionem dudum a generali Capitulo concessam abbati de Bello loco regis in Anglia reformandi omnia et singula nostri Ordinis monasteria utriusque sexus in Anglia, Wallia et quibusdam aliis provinciis regno Angliae vicinis, generale Capitulum propter certas causas et rationabiles suspendit omnino, ipsumque abbatem Belli loci ad proximum anni futuri Capitulum peremptorie citat, responsurum super excessibus et abusibus contra Ordinis libertatem colore commissionis huiusmodi perpetratis ; magistro insuper Guillelmo de Wolbrune, s. th. pr. dictorum abusuum inquisitionem magis particularem committit idem Capitulum, iniungendo ut ipsum anno sequenti per se vel per alium quam melius fieri poterit, sufficienter informet. 